ประกาศกระทรวงพาณิชย์ เรื่อง การใช้เครื่องชั่งวัดอัตราส่วนร้อยละของแป้งในหัวมัน
ประกาศกระทรวงพาณิชย์
ประกาศกระทรวงพาณิชย์
เรื่อง
การใช้เครื่องชั่งวัดอัตราส่วนร้อยละของแป้งในหัวมัน
 

ตามที่กระทรวงพาณิชย์ได้ออกประกาศกระทรวงพาณิชย์
เรื่อง การใช้เครื่องชั่งวัดอัตราส่วนร้อยละของแป้งในหัวมัน พ.ศ. ๒๕๕๔ ลงวันที่ ๓๐
ธันวาคม พ.ศ. ๒๕๕๔ เพื่อให้การซื้อขายหรือจำหน่ายหัวมันสำปะหลังสดเกิดความเป็นธรรมแก่เกษตรกรในการคำนวณราคาซื้อขายหรือจำหน่ายหัวมันสำปะหลังสดไปแล้ว
นั้น

เพื่อให้เกษตรกรผู้ปลูกมันสำปะหลังสดได้รับความเป็นธรรมในการคำนวณราคาซื้อขายหรือจำหน่ายหัวมันสำปะหลังสด
และสอดคล้องกับสภาพการณ์ในการซื้อขายหรือจำหน่ายหัวมันสำปะหลังสดในปัจจุบัน
อาศัยอำนาจตามความในมาตรา ๕ และมาตรา ๑๐ แห่งพระราชบัญญัติมาตราชั่งตวงวัด พ.ศ.
๒๕๔๒ ซึ่งแก้ไขเพิ่มเติมโดยพระราชบัญญัติมาตราชั่งตวงวัด (ฉบับที่ ๓) พ.ศ. ๒๕๕๗
และมาตรา ๒๕ วรรคสอง แห่งพระราชบัญญัติมาตราชั่งตวงวัด พ.ศ. ๒๕๔๒ รัฐมนตรีว่าการกระทรวงพาณิชย์โดยคำแนะนำของคณะกรรมการชั่งตวงวัด
ออกประกาศไว้ ดังต่อไปนี้

ข้อ ๑[๑] ประกาศนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๒ ให้ยกเลิกประกาศกระทรวงพาณิชย์ เรื่อง
การใช้เครื่องชั่งวัดอัตราส่วนร้อยละของแป้งในหัวมัน พ.ศ. ๒๕๕๔ ลงวันที่ ๓๐
ธันวาคม พ.ศ. ๒๕๕๔

ข้อ ๓ ให้ผู้ประกอบธุรกิจที่ทำการซื้อขายหรือจำหน่ายหัวมันสำปะหลังสดในทุกท้องที่ทั่วราชอาณาจักร
ต้องทำการชั่งวัดอัตราส่วนร้อยละของแป้งในหัวมันโดยใช้เครื่องชั่งวัดอัตราส่วนร้อยละของแป้งในหัวมันในการซื้อขายหรือจำหน่ายหัวมันสำปะหลังสดทุกครั้ง
การใช้เครื่องชั่งวัดอัตราส่วนร้อยละของแป้งในหัวมันตามวรรคหนึ่ง
ต้องใช้เครื่องชั่งวัดอัตราส่วนร้อยละของแป้งในหัวมันที่มีการให้คำรับรองแล้วจากพนักงานเจ้าหน้าที่ของสำนักงานกลางหรือสำนักงานสาขา

ข้อ ๔ ขณะทำการชั่งวัดอัตราส่วนร้อยละของแป้งในหัวมันเพื่อทำการซื้อขายหรือจำหน่ายต้องจัดวางเครื่องชั่งวัดอัตราส่วนร้อยละของแป้งในหัวมันในลักษณะที่ให้บุคคลที่เกี่ยวข้องกับการชั่งวัดทุกฝ่ายสามารถเห็นค่าปริมาณอัตราส่วนร้อยละของแป้งในหัวมันให้ชัดเจนพร้อมกัน

ข้อ ๕ ผู้ใดไม่ใช้มาตราชั่งตวงวัดในระบบเมตริกทำการชั่งวัดอัตราส่วนร้อยละของแป้งในหัวมันในการซื้อขายหรือจำหน่ายหัวมันสำปะหลังสด
ต้องระวางโทษปรับไม่เกินห้าพันบาท ตามมาตรา ๖๗ แห่งพระราชบัญญัติมาตราชั่งตวงวัด
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติมาตราชั่งตวงวั (ฉบับที่ ๓) พ.ศ. ๒๕๕๗ และกรณีไม่ใช้เครื่องชั่งวัดอัตราส่วนร้อยละของแป้งในหัวมันในการซื้อขายหรือจำหน่ายหัวมันสำปะหลังสดตามข้อ
๓ หรือฝ่าฝืนไม่ปฏิบัติตามข้อ ๔ ของประกาศนี้ ต้องระวางโทษจำคุกไม่เกินหกเดือน
หรือปรับไม่เกินสองหมื่นบาท หรือทั้งจำทั้งปรับ ตามมาตรา ๗๐
แห่งพระราชบัญญัติมาตราชั่งตวงวัด พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติมาตราชั่งตวงวัด (ฉบับที่ ๓) พ.ศ. ๒๕๕๗


ประกาศ ณ วันที่ ๑๙ มิถุนายน พ.ศ. ๒๕๖๐
อภิรดี ตันตราภรณ์
รัฐมนตรีว่าการกระทรวงพาณิชย์







พิมพ์มาดา/อัญชลี/จัดทำ
๑๔ กรกฎาคม
๒๕๖๐











[๑] ราชกิจจานุเบกษา
เล่ม ๑๓๔/ตอนพิเศษ ๑๗๙ ง/หน้า ๕๒/๑๒ กรกฎาคม ๒๕๖๐